b'\n_START_ARTICLE_\nOutokummun Partio\n_START_SECTION_\nHistoria\n_START_PARAGRAPH_\nSeuran ensimm\xc3\xa4inen olympiaedustaja oli Hugo Niskanen, joka osallistui Helsingin olympiakisoissa 10\xc2\xa0000 metrin juoksuun sijoittuen 19:nneksi ajalla 30.59,6. Suomen mestaruuden Niskanen voitti 10 000 metrill\xc3\xa4 1951, jonka lis\xc3\xa4ksi h\xc3\xa4n saavutti 6 muuta SM-mitalia 5 000 ja 10 000 metrin juoksuissa. Kymmenottelun SM-kisoissa 1949, jotka j\xc3\xa4rjestettiin yhti\xc3\xb6n kent\xc3\xa4ll\xc3\xa4, Partiota edustanut Jouko Peltola sijoittui nelj\xc3\xa4nneksi. Partiossa oli my\xc3\xb6s lukuisia muita hyvi\xc3\xa4 yleisurheilijoita, jotka saavuttivat menestyst\xc3\xa4 ja SM-mitaleja nuorten sarjoissa._NEWLINE_Pikaluistelussa Partiota on edustanut mm. olympiatasolla Seppo H\xc3\xa4nninen. Pikaluistelu kasvoi 1950-luvun lopussa ja 1960-luvun alussa suureksi lajiksi Outokummussa. Partion riveiss\xc3\xa4 oli kilpailevia luistelijoita parhaimmillaan 30-40. 1970-luvulla pikaluistelu oli en\xc3\xa4\xc3\xa4 muutaman harrastajan varassa ja 1980-lukuun menness\xc3\xa4 se oli k\xc3\xa4yt\xc3\xa4nn\xc3\xb6ss\xc3\xa4 loppunut. Lajia harrastettiin yhti\xc3\xb6n yll\xc3\xa4pit\xc3\xa4m\xc3\xa4ll\xc3\xa4 Yl\xc3\xa4saunan urheilukent\xc3\xa4ll\xc3\xa4 ja luistinradalla._NEWLINE_Hiihdon olympiamitalisti Jaana Savolainen edusti Partiota vuoteen 1987 saakka. My\xc3\xb6s olympiavoittaja ja maailmanmestari Marjo Matikainen edusti nuoruudessaan Partiota, voittaen muun muassa Pyh\xc3\xa4sel\xc3\xa4ss\xc3\xa4 j\xc3\xa4rjestetyn malmijuoksun 14-vuotiaiden tytt\xc3\xb6jen sarjassa vuonna 1978. Malmijuoksun nimi tulee Hammaslahden kaivoksesta, joka oli yksi Outokumpu Oy:n lukuisista kaivoksista, Kaivos toimi vuosina 1973\xe2\x80\x9386, mutta malmijuoksuperinne jatkuu edelleen. Partion toiminnassa hiihto on ollut alusta alkaen keskeinen harrastusmuoto. Partio j\xc3\xa4rjesti 1940- ja 1950-luvulla useita hiihtokilpailuja. Aina 1940-luvulta saakka Partiota edustanut Toivo Riikonen voitti 1980-luvulla maailmanmestaruusmitaleja veteraanisarjassa. Hiihdon lis\xc3\xa4ksi m\xc3\xa4kihyppy ja varsinkin yhdistetty oli suosittua. Matovaaralle rakennettiin 1930-luvulla hyppyrim\xc3\xa4ki, jonka lis\xc3\xa4ksi kunnan alueella toimi useita pienempi\xc3\xa4 luonnonm\xc3\xa4ki\xc3\xa4. Matovaaran vanhan m\xc3\xa4en m\xc3\xa4kienn\xc3\xa4tykseksi j\xc3\xa4i 22 metri\xc3\xa4, kun se purettiin vuonna 1949. Partio rakensi paikalle uuden isomman m\xc3\xa4en, josta voitiin loikata jo 30-35 metrin hyppyj\xc3\xa4. M\xc3\xa4kihyppy loppui Partiossa, kun Matovaaran m\xc3\xa4ki purettiin 1960-luvulla. Seuraan perustettiin my\xc3\xb6s pujottelujaosto vuonna 1987, harjoittelu ja kilpaileminen tapahtui Maarianvaaran laskettelukeskuksessa. 1990-luvulla toiminta jatkui hiihtojaoston yhteydess\xc3\xa4 ja 2000-luvulla pujottelujaoston toiminta loppui. Ensimm\xc3\xa4isest\xc3\xa4 luokitellusta pujottelijasta oli merkint\xc3\xa4 jo 1949 ja 1960-luvulla opettaja Erkki V\xc3\xa4nsk\xc3\xa4 opetti ja piti pujottelukilpailuja Kuusj\xc3\xa4rven Veikkojen pojille. _NEWLINE_Jalkapalloa seurassa pelattiin innokkaasti 1940-luvulla. Vuonna 1951 laji erosi erikoisseuraksi, joka sai nimekseen Outokummun Pallo \xe2\x80\x9350._NEWLINE_J\xc3\xa4\xc3\xa4kiekkojaosto seuraan perustettiin vuoden 1959 alussa. Joukkue pelasi piiri- ja maakuntasarjoissa sek\xc3\xa4 III divisioonassa. Toiminta laajeni 1970-luvun puoliv\xc3\xa4liin menness\xc3\xa4 ja toukokuussa 1975 perustettiin erikoisseura Outokummun Kiekko (OOKOO), joka pelaa edelleen III divisioonassa Savo-Karjalan lohkossa._NEWLINE_J\xc3\xa4\xc3\xa4pallon Maakuntasarjassa seura pelasi 1947. Ensimm\xc3\xa4isen ottelunsa Partion j\xc3\xa4\xc3\xa4pallojoukkue oli pelannut jo 1938, J\xc3\xa4\xc3\xa4pallotoiminta p\xc3\xa4\xc3\xa4ttyi 1949._NEWLINE_Jousiammunnassa seuraa on edustanut Mika Timonen, joka on saavuttanut mm. kaksi maailmanmestaruutta (2003 ja 2005) vammaisurheilun jousiammunnan joukkuekilpailussa. _NEWLINE_Partiolla oli 1950-luvulla runsas nuorten tytt\xc3\xb6jen taitoluisteluryhm\xc3\xa4 (silloin kaunoluistelu). Parhaiten menestyi Maire Hammar, joka voitti juniorien Suomen mestaruuden vuosina 1957-59 ja osallistui Pohjoismaiden mestaruuskilpailuihin kahdesti sijoittuen parhaimmillaan viidenneksi, joka oli paras suomalaisten sijoitus._NEWLINE_Koripallojaosto seuraan perustettiin 1991 ja 1993-1995 seuran joukkue pelasi III divisioonassa. Vuonna 2001 jaosto yhdistettiin lentopallojaostoon._NEWLINE_Lentopalloa Kuusj\xc3\xa4rvell\xc3\xa4 oli pelattu jo 1930-luvun lopulla, mutta vuonna 1950 aloitettiin varsinainen harjoitteleminen. Seura ilmoittautui vuonna 1966 SVUL:n Pohjois-Karjalan piirinsarjaan ja lentopallojaosto perustettiin 1967. Naisjoukkue seuraan perustettiin 1975. E-pojat toivat seuralle ensimm\xc3\xa4iset lentopallon SM-mitalit 1983 voitettuaan Alah\xc3\xa4rm\xc3\xa4ss\xc3\xa4 k\xc3\xa4ydyss\xc3\xa4 lopputurnauksessa pronssia. Nuoret ovat my\xc3\xb6hemminkin saavuttaneet useita mitalisijoituksia sek\xc3\xa4 SM-kilpailuissa ett\xc3\xa4 Power Cupissa. Partion kasvateista Elli-Noora Hiltunen on pelannut nuorten maajoukkueessa ja sai vuonna 2011 kutsun Lentopallon Mestaruusliigassa pelaavaan Liiga-Euran joukkueeseen. Nuorten maajoukkue- ja SM-Liigaedustuksia on my\xc3\xb6s Mira F\xc3\xb6rstill\xc3\xa4 ja Maarit Kuittisella._NEWLINE_Py\xc3\xb6r\xc3\xa4ilyss\xc3\xa4 Leena Turunen polki vuosina 1961-1970 Partion v\xc3\xa4reiss\xc3\xa4 mm. 9 Suomen mestaruutta. Vuonna 1963 Turunen valittiin kolmen Suomen mestaruuden siivitt\xc3\xa4m\xc3\xa4n\xc3\xa4 Pohjois-Karjalan parhaaksi urheilijaksi._NEWLINE_Suunnistuksessa seura on saavuttanut SM-mitalisijoja nuorten sarjoissa. Lajia on harrastettu seurassa ainakin vuodesta 1945 saakka._NEWLINE_Naisvoimistelu kuului alusta alkaen Partion ohjelmaan. Kes\xc3\xa4juhlissa vuonna 1918 esiintyi kahdeksan henkinen naisvoimistelujoukkue ja vuoden 1947 SVUL:n suurkisoihin osallistui 16 tytt\xc3\xb6\xc3\xa4 ja 30 naista. T\xc3\xa4ll\xc3\xb6in naisilla oli jo oma jaosto, joka mm. lahjoitti seuralle oman lipun. Vuonna 1951 perustettiin naisvoimistelun erikoisseura Outokummun Naisvoimistelijat._NEWLINE_Voimistelu oli ensimm\xc3\xa4inen laji, jota seurassa harrastettiin. Voimisteluesityksi\xc3\xa4 pidettiin kyl\xc3\xa4n yhteisiss\xc3\xa4 tilaisuuksissa kuten kes\xc3\xa4juhlissa. Kilpaurheilulajien vallattua seuran toiminnan voimistelu j\xc3\xa4i taka-alalle, kunnes Outokumpu Oy:n urheiluohjaajaksi palkattiin vuonna 1947 Pariisin ja Amsterdamin olympialaisissa Suomea edustanut Jaakko Kunnas. 1940- ja 1950-luvulla Outokummussa pidettyihin voimistelukilpailuihin osallistui useita olympiatason urheilijoita ja seura oli l\xc3\xa4hes koko 1950-luvun ajan Pohjois-Karjalan piirin paras voimisteluseura. Voimistelu hiipui v\xc3\xa4hitellen 1960-luvulla._NEWLINE_Seuraan perustettiin my\xc3\xb6s nyrkkeilyjaosto vuonna 1945. 1950-luvulla harrastajat siirtyiv\xc3\xa4t edustamaan Outokummun Vesaa. My\xc3\xb6s paini oli 1940-luvulla seuran ohjelmassa._NEWLINE_Varsinaisen kilpaurheilun lis\xc3\xa4ksi seurassa on harrastettu ainakin kuntoliikuntaa, raittius- ja nuorisokasvatusta, kuorolaulua ja lausuntaa.\n_START_SECTION_\nKyl\xc3\xa4seuratoiminta\n_START_PARAGRAPH_\nParhaimmillaan Partiolla on ollut toistakymment\xc3\xa4 kyl\xc3\xa4seuraa. Vaikeiden kulkuyhteyksien takia sivukylilt\xc3\xa4 oli hankalaa p\xc3\xa4\xc3\xa4st\xc3\xa4 keskustaan harjoittelemaan tai kilpailemaan. Kyl\xc3\xa4seurat toimivat hyvin itsen\xc3\xa4isesti ja niill\xc3\xa4 oli omat erityiset nimet. Kyl\xc3\xa4seurojen j\xc3\xa4senet kilpailivat kesken\xc3\xa4\xc3\xa4n ja toisia kyl\xc3\xa4seuroja vastaan, mutta edustivat Outokummun Partiota kansallisissa kilpailuissa. Kyl\xc3\xa4seurojen joukkueet osallistuivat kuitenkin mm. palloilun alasarjoihin erillisin\xc3\xa4 joukkueina._NEWLINE_Alavin Sampo perustettiin 1951, vuonna 1952 seuran j\xc3\xa4sentenv\xc3\xa4lisiin hiihtokilpailuihin osallistui 22 kilpailijaa. Seuran valtalaji oli pes\xc3\xa4palloilu ja mm. Markku Kuikka pelasi Sampon joukkueessa._NEWLINE_Harmaasalon Urheilijat perustettiin jo 18.12.1927 itsen\xc3\xa4isen\xc3\xa4 urheiluseurana nimell\xc3\xa4 S\xc3\xa4t\xc3\xb6ksen Tyvi. Vuonna 1946 nimi muuttui Harmaasalon Urheilijoiksi ja seura liittyi Partion alaosastoksi eli kyl\xc3\xa4seuraksi. Seuratoiminta loppui 1997, kun kyl\xc3\xa4n koulu lakkautettiin._NEWLINE_Kokonvaaran Kisatoverien perustava kokous pidettiin 8.4.1945. 1980-luvulla nimi muuttui Kokonvaaran Kisaksi. _NEWLINE_Kuusj\xc3\xa4rven Veikot. Kirkonkyl\xc3\xa4n Urheilijoiden kyl\xc3\xa4seura perustettiin 29.4.1945. Seuran nimi muutettiin Outokummun Partion alkuper\xc3\xa4isen nimen mukaan Kuusj\xc3\xa4rven Veikoiksi 5.11.1961 pidetyss\xc3\xa4 vuosikokouksessa. _NEWLINE_Maljasalmen Sisu. Maljasalmen kyl\xc3\xa4osasto perustettiin 26.6.1945. Nimi muuttui Maljasalmen Sisuksi vuonna 1946._NEWLINE_S\xc3\xa4t\xc3\xb6ksen Sepot. S\xc3\xa4t\xc3\xb6ksen Tyven toiminnan painopisteen muututtua Harmaasalolle, S\xc3\xa4t\xc3\xb6skoskelle perustettiin uusi Partioon kuulunut kyl\xc3\xa4seura vuonna 1952. Seuran valtalajit olivat hiihto ja pes\xc3\xa4pallo. Seuran toiminta loppui vuonna 1965._NEWLINE_T\xc3\xb6risev\xc3\xa4n Ter\xc3\xa4s perustettiin 1955. Seurassa harrastettiin ainakin yleisurheilua, hiihtoa, pes\xc3\xa4palloa ja lentopalloa._NEWLINE_Vanhan-Sysm\xc3\xa4n Veiter\xc3\xa4 perustettiin 13.11.1964. Kyl\xc3\xa4seura pelasi mm. lentopalloliiton IV sarjassa ja osallistui kauppalan mestaruuskilpailuihin lentopallon lis\xc3\xa4ksi mm. pes\xc3\xa4pallossa ja p\xc3\xb6yt\xc3\xa4tenniksess\xc3\xa4._NEWLINE_Varislahden ja Rikkarannan Urheilijat perustettiin vuonna 1951, mutta Rikkarantaan oli perustettu oma kyl\xc3\xa4osasto jo vuonna 1945._NEWLINE_Viuruniemen Ahkio perustettiin vuonna 1937. Seurassa harrastettiin mm. hiihtoa, yleisurheilua, pes\xc3\xa4palloa, lentopalloa, kaukalopalloa ja kuntoliikuntaa. _NEWLINE_Keskustassa toimi lyhyen aikaa oma Outokummun kyl\xc3\xa4osasto, joka pelasi kyl\xc3\xa4osastojen pes\xc3\xa4pallosarjoissa. N\xc3\xa4ihin sarjoihin osallistui my\xc3\xb6s joukkueet Ruutulta ja Kalattomalta._NEWLINE_P\xc3\xa4\xc3\xa4seura Outokummun Partio lopetti kyl\xc3\xa4seuratoiminnan vuonna 2011.\n_START_SECTION_\nPes\xc3\xa4pallo\n_START_PARAGRAPH_\nSeuran pes\xc3\xa4pallojoukkue pelasi 1960-luvulla muutamia kausia mestaruussarjassa sijoittuen parhaimmillaan nelj\xc3\xa4nneksi. Seurassa pelasi my\xc3\xb6hemmin Hyvink\xc3\xa4\xc3\xa4n Tahkossa vuoden lukkariksi ja kolminkertaiseksi Suomen mestariksi kohonnut Markku Kuikka. My\xc3\xb6s naisten joukkue pelasi parhaimmillaan mestaruussarjassa.'